ทองคำ.. Safe Heaven ?
เรามักจะได้ยินกันในหมู่ของนักลงทุนว่า &#8220;ทองคำ เป็น Safe Heaven
5 ก.ย. 2554

เรามักจะได้ยินกันในหมู่ของนักลงทุนว่า “ทองคำ เป็น Safe Heaven 
หรือสวรรค์ของการลงทุนที่ปลอดภัย” หากเรามองความหมายของคำว่าปลอดภัยทางการเงิน หลายคนก็เข้าใจว่า น่าจะเป็นการลงทุนที่เงินต้นของเราปลอดภัย คือ โอกาสขาดทุนน้อย หากเราลองพิจารณากราฟราคาทองคำ (รูปที่ 1) ในช่วงระหว่างปี 2376–2511 ก็น่าจะเป็นจริง เพราะทองคำไม่มีการปรับตัวลดลงเลย (แต่ก็แทบไม่ได้ปรับตัวเพิ่มขึ้นเช่นกัน) 
แต่หากพิจารณาในช่วงปี 2513-2531 จะเห็นได้ว่าราคาทองคำผันผวนมาก และเมื่อดูในช่วงวันที่ 2425 ส.ค. 2554 ราคาทองคำในตลาดโลกปรับลดลงจากระดับสูงสุด (นับตั้งแต่เดือน ม.ค. 2553) ที่ 1,913 เหรียญสหรัฐ/ออนซ์ ในวันที่ 23 ส.ค. 2554 เหลือประมาณ 1,700 เหรียญสหรัฐ/ออนซ์ ลดลงกว่า 150 เหรียญสหรัฐ/ออนซ์ ในเวลาเพียง 2 วัน (รูปที่ 2) ทำให้นักลงทุนหลายคนที่คาดว่าทองคำจะพุ่งไปถึง 2,000 เหรียญสหรัฐ/ออนซ์ เจ็บตัวไปถ้วนหน้า เพราะฉะนั้น หากมองในด้านของความผันผวนที่รุนแรงเช่นนี้ ทองคำก็ไม่ใช่การลงทุนที่ปลอดภัยอย่างที่เข้าใจกัน
ดังนั้น เราจึงต้องเข้าใจทองคำในความหมายของ Safe Heaven ว่าคือ การลงทุนที่ปลอดภัยจากข่าวร้าย สังเกตได้ว่าเมื่อไหร่ที่มีข่าวร้ายเกิดขึ้น ไม่ว่าภาวะวิกฤตเศรษฐกิจ เงินเฟ้อ ปัญหาการเมือง ฯลฯ พูดง่ายๆ ก็คือ ข่าวร้ายมาเมื่อไหร่ ทองคำขึ้นเมื่อนั้น (ทำนองว่าค่อนข้างซาดิสม์) เราถึงจะลงทุนในทองคำได้อย่างถูกต้อง
เพื่อความเข้าใจในการลงทุนในทองคำที่ถูกต้อง เราลองมาดูกันครับว่า ปัจจัยร้ายๆ อะไรบ้างที่ส่งผลกระทบต่อราคาทองคำ มีอะไรบ้าง 
เริ่มแรกเลย ทองคำเป็นการลงทุนที่ป้องกันผลกระทบของเงินเฟ้อได้ดี 
World Gold Council ได้ออกงานวิจัยชิ้นหนึ่งในปี 2549 เกี่ยวกับปัจจัยที่เกี่ยวข้องกับราคาทองคำ ได้พบว่าระยะยาวราคาทองคำมีสัดส่วนความสัมพันธ์แบบ 1:1 กับเงินเฟ้อของสหรัฐ แต่ไม่มีความสัมพันธ์โดยตรงกับเงินเฟ้อในส่วนอื่นๆ ของโลก หมายความว่า หากเงินเฟ้อสหรัฐขยับ 1% ราคาทองคำจะขยับ 1% แต่ในปัจจุบันเมื่อเศรษฐกิจของประเทศเศรษฐกิจขนาดใหญ่ เช่น จีน กลุ่มประเทศยูโร ญี่ปุ่น มีผลกระทบต่อเศรษฐกิจโลกมากขึ้น ภาวะเงินเฟ้อของโลกที่ได้รับผลกระทบจากเศรษฐกิจของประเทศเหล่านี้ ก็มีผลกระทบต่อราคาทองคำเช่นกัน
สรุป คือ เมื่อมีข่าวว่าแนวโน้มเงินเฟ้อโลกเพิ่มสูงขึ้น ราคาทองคำมักจะขึ้น (รูปที่ 3)
อันดับ 2 ค่าเงินเหรียญสหรัฐ โดยปกติค่าเงินดอลลาร์สหรัฐจะแปรผกผันกับราคาทองคำ คือ เมื่อค่าเงินดอลลาร์สหรัฐแข็งค่าขึ้น ราคาทองคำจะปรับตัวลดลง แต่ก็มีบางช่วงเช่นกันที่ราคาทองคำมีการเคลื่อนไหวไปในทิศทางเดียวกันกับค่าเงินดอลลาร์สหรัฐ เช่น ในช่วงต้นปี 2553 ที่มีปัญหาเศรษฐกิจในยุโรป ทำให้คนไม่มั่นใจในสกุลเงินยูโร จึงขายเงินยูโรออกและถือดอลลาร์สหรัฐ ทำให้ดอลลาร์สหรัฐแข็งค่าขึ้น และความต้องการถือทองคำในฐานะสินทรัพย์ปลอดภัย (Safe Haven) ก็ปรับเพิ่มขึ้น ทำให้ในช่วงดังกล่าวค่าเงินดอลลาร์สหรัฐแข็งค่าขึ้น และทองคำก็มีการปรับราคาขึ้นเช่นเดียวกัน แต่ในภาวะปกติโดยทั่วไปจะแปรผกผันกัน
สรุป คือ เมื่อมีข่าวว่าแนวโน้มค่าเงินดอลลาร์สหรัฐปรับลดลง ราคาทองคำมักจะขึ้น
วันนี้เราขอคุยกัน 2 ปัจจัยแรกก่อนครับ ไว้ครั้งหน้าเรามาพูดคุยกันถึงปัจจัยอื่นๆ ต่อไปครับ เพื่อเป็นแนวทางสำหรับการลงทุนในทองคำที่ปลอดภัย
หากมีข้อสงสัย หรือสนใจการวางแผนการเงิน สามารถติดต่อสอบถามรายละเอียดได้ที่สายธุรกิจเงินฝากและการตลาด ธนาคารเกียรตินาคิน โทร. 026803333 หรือ [email protected]